ମଧ୍ୟପ୍ରଦେଶ, ଛତିଶଗଡ଼, ରାଜସ୍ଥାନରେ ଭାଜପା ସରକାର; ତେଲଙ୍ଗାନାରେ କଂଗ୍ରେସ ସନ୍ତୁଷ୍ଟ
ନୂଆଦିଲ୍ଲୀ,୩।୧୨: ମଧ୍ୟପ୍ରଦେଶ, ଛତିଶଗଡ ଏବଂ ରାଜସ୍ଥାନ ନିର୍ବାଚନରେ କଂଗ୍ରେସ ଏକ ବଡ଼ ଧରଣର ପରାଜୟର ସମ୍ମୁଖୀନ ହୋଇଛି, ଯାହାକି ଆଗାମୀ ଲୋକ ସଭା ନିର୍ବାଚନ ପୂର୍ବରୁ ସେମିଫାଇନାଲ ଭାବରେ ଦେଖାଯାଉଛି। ହିନ୍ଦୀ ଭାଷା ରାଜ୍ୟ ମଧ୍ୟପ୍ରଦେଶରେ ଭାଜପା ସରକାର ଅକ୍ଷୁର୍ଣ୍ଣ ଥିବାବେଳେ ଛତିଶଗଡ଼ ଏବଂ ରାଜସ୍ଥାନରେ କଂଗ୍ରେସକୁ କ୍ଷମତାରୁ ହଟାଇ ଦେଇଛନ୍ତି। କଂଗ୍ରେସ ପାଇଁ ଏକମାତ୍ର ଆଶ୍ୱସ୍ତିକର ଖବର ତେଲଙ୍ଗାନାରୁ ଆସିଥିଲା ଯେଉଁଠାରେ ଏହା କେ ଚନ୍ଦ୍ରଶେଖର ରାଓଙ୍କ ଭାରତ ରାଷ୍ଟ୍ର ସମିତି (BRS) କୁ ପରାସ୍ତ କରିଥିଲା।  
ଏହି ନିର୍ବାଚନ ପରେ ପ୍ରଶ୍ନ ଉଠିଛି ଯେ ଏହି ରାଜ୍ୟଗୁଡିକର ପରବର୍ତ୍ତୀ ମୁଖ୍ୟମନ୍ତ୍ରୀ କିଏ ହେବେ। ଆସନ୍ତା ବର୍ଷ ହେବାକୁ ଥିବା ଲୋକ ସଭା ନିର୍ବାଚନରେ ଏହାର କେତେ ପ୍ରଭାବ ପଡ଼ିବ। ଭାଜପା ବିରୋଧରେ ଏକାଠି ହୋଇଥିବା ବିରୋଧୀ ଦଳ ‘ଇଣ୍ଡିଆ’ ଏକଜୁଟ ହୋଇ ରହିବ କି ନାହିଁ।

_**ଛତିଶଗଡ଼**_  
ଛତିଶଗଡରେ ଭାଜପା ଏକ ବଡ ବିଜୟ ହାସଲ କରିଛି। ନିର୍ବାଚନ ଆୟୋଗର ତଥ୍ୟ ଅନୁଯାୟୀ ରାତି ୧୧ଟା ପର୍ଯ୍ୟନ୍ତ ଦଳ ରାଜ୍ୟର ୯୦ ଟି ଆସନ ମଧ୍ୟରୁ ୫୨ ଟି ଜିତିଛି ଏବଂ ୨ଟିରେ ଆଗୁଆ ରହିଛି। ଯେଉଁଠାରେ କଂଗ୍ରେସ ୩୪ଟି ଆସନ ଜିତି ଗୋଟିଏରେ ଆଗୁଆ ରହିଛି। ଏହା ବ୍ୟତୀତ ଗୋଟିଏ ଆସନ ଅନ୍ୟର ଆକାଉଣ୍ଟକୁ ଯାଇଛି। ପରାଜୟ ପରେ ମୁଖ୍ୟମନ୍ତ୍ରୀ ଭୁପେଶ ବାଘେଲ ରାଜ୍ୟପାଳଙ୍କୁ ଭେଟି ଇସ୍ତଫା ଦେଇଛନ୍ତି।  
_**ମଧ୍ୟପ୍ରଦେଶ**_  
ମଧ୍ୟପ୍ରଦେଶରେ ଭାଜପାସଂଖ୍ୟାଗରିଷ୍ଠତା ହାସଲ କରିଛି। ଦଳ ରାଜ୍ୟର ୨୩୦ ଟି ଆସନ ମଧ୍ୟରୁ ୧୫୬ଟି ଜିତିଛି ଏବଂ ୭ଟିରେ ଆଗୁଆ ରହିଛି। କଂଗ୍ରେସ ୬୨ଟି ଆସନ ଜିତି ୪ଟିରେ ଆଗୁଆ ରହିଛି। ଏହା ବ୍ୟତୀତ ଗୋଟିଏ ସିଟ ଅନ୍ୟର ଆକାଉଣ୍ଟକୁ ଯାଇଛି।  
_**ରାଜସ୍ଥାନ**_  
ଏଥର ମଧ୍ୟ ରାଜସ୍ଥାନରେ ରୀତିନୀତି ଜାରି ରହିଲା ଅର୍ଥାତ୍ ପାଞ୍ଚ ବର୍ଷ ପରେ ସରକାର ବଦଳିଗଲେ। ୧୯୯ଟି ଆସନ ମଧ୍ୟରୁ ଭାଜପା ୧୧୫ଟି ଜିତିଛି। କଂଗ୍ରେସ ୬୮ଟି ଆସନରେ ଜିତି ୧ରେ ଆଗୁଆ ରହିଛି। ଏହାପରେ ଅଶୋକ ଗେହଲୋଟ ମୁଖ୍ୟମନ୍ତ୍ରୀ ପଦରୁ ଇସ୍ତଫା ଦେଇଛନ୍ତି।  
_**ତେଲଙ୍ଗାନା**_  
ତେଲଙ୍ଗାନାରେ ମୁଖ୍ୟମନ୍ତ୍ରୀ କେ.ସି.ଆର ଏକ ବଡ ପରାଜୟର ସମ୍ମୁଖୀନ ହୋଇଛନ୍ତି ଏବଂ ଶାସକ ଦଳ ଭାରତ ରାଷ୍ଟ୍ର ସମିତି (ବିଆରଏସ) କ୍ଷମତା ହରାଇଛି। ୧୧୯ଟି ଆସନ ମଧ୍ୟରୁ ୬୪ଟି ଜିତି କଂଗ୍ରେସ ସଂଖ୍ୟାଗରିଷ୍ଠତା ହାସଲ କରିଛି। ଯେଉଁଠାରେ ବିଆରଏସ ୩୮ ଟି ସିଟ ଜିତିଛି ଏବଂ ଗୋଟିଏରେ ଆଗୁଆ ଅଛି। ଏହା ବ୍ୟତୀତ ଭାଜପା ୮ ଟି ଆସନ ଏବଂ ଅଲ ଇଣ୍ଡିଆ ମଜଲିସ-ଇ-ଇଥାହାଦୁଲ ମୁସଲିମ ୭ଟି ଆସନ ଜିତିଛି।  
କେସିଆର ମଧ୍ୟ ତାଙ୍କ ଇସ୍ତଫା ରାଜ୍ୟପାଳଙ୍କ ନିକଟକୁ ପଠାଇଛନ୍ତି। ଏଥି ସହ କଂଗ୍ରେସ ସରକାର ଗଠନ ପାଇଁ ପ୍ରସ୍ତୁତି ଆରମ୍ଭ କରିଛି। ଦଳର ନେତାମାନେ ବିଜୟ ପରେ ରାଜ୍ୟପାଳଙ୍କୁ ଭେଟି ସରକାର ଗଠନ ପାଇଁ ଦାବି କରିଥିଲେ। ସୋମବାର (ଡିସେମ୍ବର ୪) ରେ ବିଧାନସଭା ପାର୍ଟି ବୈଠକ ଅନୁଷ୍ଠିତ ହେବ।